ശ്രീനിവാസൻ

thumb|2008 ൽ ശ്രീനിവാസൻ
മലയാള സിനിമാ നടനും തിരക്കഥാകൃത്തും സം‌വിധായകനുമാണ് ശ്രീനിവാസൻ.
1951 ഏപ്രിൽ 4-ന് കൂത്തുപറമ്പ് പാട്യത്ത് ജനിച്ചു. സിനിമ മേഖലക്ക് ധാരാളം സംഭാവന നൽകിയ ഇദ്ദേഹം 2025 ഡിസംബർ 20-ന് അന്തരിച്ചു. നർമ്മത്തിന് പുതിയ ഭാവം നൽകിയ ശ്രീനി സ്വന്തം സിനിമകളിലുടെ സാധാരണക്കാരന്റെ പ്രശ്നങ്ങൾ നർമത്തിന്റെ സഹായത്തോടേ വെള്ളിത്തിരയിലെത്തിച്ചു. സംവിധായകനും പിന്നണിഗായകനും നടനുമായ വിനീത് ശ്രീനിവാസൻ മകനാണ്. ഇളയ മകൻ ധ്യാൻ സഹോദരൻ സംവിധാനം ചെയ്ത ത്രില്ലർ സിനിമയായ തിരയിലൂടെ ചലച്ചിത്രരംഗത്ത് അരങ്ങേറ്റം കുറിച്ചിരുന്നു. പിന്നീട് നിരവധി ചിത്രങ്ങളിൽ വേഷമിട്ടു. മലയാള സിനിമയിൽ നിലനിന്നിരുന്ന പരമ്പരാഗത ആര്യൻ സൗന്ദര്യ സങ്കൽപ്പങ്ങളെ തകർത്ത്, ദ്രാവിഡ ശരീരപ്രകൃതിയുമായി വെള്ളിത്തിരയിൽ തന്റേതായ ഇടം കണ്ടെത്തിയ കലാകാരനാണ് ശ്രീനിവാസൻ. നടൻ, തിരക്കഥാകൃത്ത്, സംവിധായകൻ എന്നീ നിലകളിൽ അദ്ദേഹം മലയാള സിനിമയുടെ എല്ലാ മേഖലകളിലും വിപ്ലവകരമായ മാറ്റങ്ങൾ കൊണ്ടുവന്നു.
ആദ്യജീവിതം

കേരളത്തിലെ കണ്ണൂർ ജില്ലയിലെ കൂത്തുപറമ്പിനടുത്ത് പാട്യം എന്ന സ്ഥലത്താണ് ശ്രീനിവാസൻ ജനിച്ചത്. പിതാവ് ഉണ്ണി സ്കൂൾ അദ്ധ്യാപകനും, അറിയപ്പെടുന്ന കമ്മ്യൂണിസ്റ്റുകാരനുമായിരുന്നു. മാതാവ് ലക്ഷ്മി ഒരു വീട്ടമ്മയായിരുന്നു. അദ്ദേഹത്തിന് ഒരു സഹോദരിയും രണ്ട് സഹോദരന്മാരുമുണ്ട്. സ്കൂൾ ജീവിതം കതിരൂർ ഗവ. സ്കൂളിൽ നയിച്ച് ശ്രീനിവാസൻ കലാലയജീവിതം മട്ടന്നൂരിലെ പഴശ്ശിരാജ എൻ. എസ്സ്. എസ്സ്. കോളേജിൽ പൂർത്തിയാക്കുകയും സാമ്പത്തിക ശാസ്ത്രത്തിൽ അവിടെനിന്ന് ബിരുദം നേടുകയും ചെയ്തു. പിന്നീട് 1977 ൽ അദ്ദേഹം മദ്രാസിലെ ഫിലിം ആൻഡ് ടെലിവിഷൻ ഇൻസ്റ്റിറ്റ്യൂട്ടിൽ നിന്നും സിനിമാ അഭിനയത്തിൽ ഡിപ്ലോമ എടുത്തു. പ്രശസ്ത സിനിമാനടൻ രജനികാന്ത് സഹപാഠിയായിരുന്നു. വെളുത്ത നിറവും ഉയർന്ന ശരീരവുമുള്ള നായകന്മാരെ മാത്രം സ്വീകരിച്ചിരുന്ന ഒരു ഘട്ടത്തിലാണ് ഇരുണ്ട നിറവും ശരാശരി ഉയരവുമുള്ള ശ്രീനിവാസൻ സിനിമയിലേക്ക് പ്രവേശിക്കുന്നത്. ഭൂരിഭാഗം മലയാളികളും ദ്രാവിഡ ശരീരപ്രകൃതിയുള്ളവരാണെങ്കിലും, വരേണ്യമായ സൗന്ദര്യബോധം അവരെ സ്വാധീനിച്ചിരുന്നു. സിനിമയിലെ വില്ലൻ വേഷങ്ങൾക്കും പാർശ്വവൽക്കരിക്കപ്പെട്ടവർക്കും മാത്രം കൽപ്പിച്ചു നൽകിയിരുന്ന ദ്രാവിഡ ശരീരരൂപത്തെ നായകസ്ഥാനത്തേക്ക് ഉയർത്താൻ ശ്രീനിവാസന് സാധിച്ചു. 'മണിമുഴക്കം' തുടങ്ങിയ ആദ്യകാല ചിത്രങ്ങളിലെ അദ്ദേഹത്തിന്റെ രൂപഘടന തന്നെ ഈ മാറ്റത്തിന്റെ സൂചനയായിരുന്നു. ചാർളി ചാപ്ലിനെപ്പോലെ ഹാസ്യത്തെ ഒരു രാഷ്ട്രീയ ആയുധമായാണ് ശ്രീനിവാസൻ പ്രയോഗിച്ചത്. മലയാളിയുടെ ആഭിജാത്യബോധത്തെയും കപട നാട്യങ്ങളെയും അദ്ദേഹം തന്റെ കഥാപാത്രങ്ങളിലൂടെ പരിഹസിച്ചു. ഈ സ്വയംവിമർശന ശൈലി മലയാളി പ്രേക്ഷകരിൽ പുതിയ ചിന്തകൾക്ക് വഴിതെളിച്ചു. സാധാരണക്കാരായ മനുഷ്യർക്ക് ആത്മവിശ്വാസം നൽകുന്നതായിരുന്നു അദ്ദേഹത്തിന്റെ പല വേഷങ്ങളും.
അഭിനയജീവിതം

സിനിമാരം‌ഗത്തേക്ക് ശ്രീനിവാസൻ പ്രവേശിക്കുന്നത് അഭിനയ ഡിപ്ലോമ കഴിഞ്ഞതിനു ശേഷം 1976 ൽ പി. എ. ബക്കർ സം‌വിധാനം ചെയ്ത മണിമുഴക്കം എന്ന ചിത്രത്തിലൂടെയാണ്. ഇൻസ്റ്റിറ്റ്യൂട്ടിൽ അദ്ദേഹത്തിന് അഭിനയപാഠങ്ങൾ പഠിപ്പിച്ചത് പ്രധാനമായും അവിടുത്തെ അക്കാലത്തെ വൈസ് പ്രിൻസിപ്പൾ ആയിരുന്ന എ. പ്രഭാകരൻ ആയിരുന്നു. പിന്നീട് അദ്ദേഹം തന്നെ ശ്രീനിവാസന് തന്റെ തന്നെ മേള എന്ന സിനിമയിൽ അഭിനയിക്കാൻ അവസരം കൊടുക്കുകയും ചെയ്തു. ഒരു മികച്ച ഡബ്ബിംഗ് ആർട്ടിസ്റ്റുകൂടിയായ ശ്രീനിവാസൻ വിധിച്ചതും കൊതിച്ചതും, വിൽക്കാനുണ്ട് സ്വപ്നങ്ങൾ, ഒരു മാടപ്പിറാവിന്റെ കഥ, കെ.ജി. ജോർജ്ജിന്റെ മേള എന്നീ ചിത്രങ്ങളിൽ മമ്മുട്ടിക്കുവേണ്ടിയും ഒരു മുത്തശ്ശിക്കഥ എന്ന ചിത്രത്തിൽ തമിഴ് നടൻ ത്യാഗരാജനുവേണ്ടിയും ശബ്ദം നൽകിയിട്ടുണ്ട്. അതുപോലെതന്നെ പല്ലാങ്കുഴൽ എന്ന ചിത്രത്തിൽ നായകനായി അഭിനയിച്ച സാംബശിവനു ശബ്ദം നൽകിയതും ശ്രീനിവാസനായിരുന്നു. കുറച്ചു ചെറിയ വേഷങ്ങൾക്കു ശേഷം ശ്രീനി 1984ൽ ഓടരുതമ്മാവാ ആളറിയാം എന്ന സിനിമക്ക് കഥ എഴുതി. അഭിനയത്തിൽ അദ്ദേഹത്തിന്റെ പ്രധാന വേഷങ്ങൾ താഴെ പറയുന്ന ചിത്രങ്ങളിലാണ്. തന്റെ രാഷ്ട്രീയ നിലപാടുകൾ വ്യക്തമാക്കിയ പല ചിത്രങ്ങളും (ഉദാഹരണത്തിന്: അയാൾ ശശി, ചിതറിയവർ, തകരച്ചെണ്ട) ബോക്സ് ഓഫീസിൽ പരാജയപ്പെട്ടത് മലയാളി പ്രേക്ഷകന്റെ വരേണ്യ സൗന്ദര്യബോധത്തിന്റെയും കപട രാഷ്ട്രീയ ബോധത്തിന്റെയും തെളിവായി വിലയിരുത്തപ്പെടുന്നു. എങ്കിലും, പരിഹാസവും വിമർശനവും സ്വയം പഴിചാരലും വഴി ശ്രീനിവാസൻ നടത്തിയ ഇടപെടലുകൾ മലയാള സിനിമയുടെ നവീകരണത്തിൽ നിർണ്ണായക പങ്കുവഹിച്ചു.
* ഗാന്ധിനഗർ സെക്കന്റ് സ്ടീറ്റ്
* നാടോടിക്കാറ്റ്
* വടക്കുനോക്കിയന്ത്രം
* ചിന്താവിഷ്ടയായ ശ്യാമള
* കിളിച്ചുണ്ടൻമാമ്പഴം
* ഉദയനാണ് താരം
*കഥ പറയുമ്പോൾ
*അറബിക്കഥ
*ആത്മകഥ

ശ്രീനിവാസന്റെ ഒട്ടുമിക്ക വേഷങ്ങളും സിനിമകളും കേരളത്തിലെ സാധാരണ ജനങ്ങളുടെ പ്രശ്നങ്ങളെ ഹാസ്യത്തിന്റെ അകമ്പടിയോടെ അവതരിപ്പിക്കുന്നവയാണ്‌. പല സാധാരണ സാമൂഹിക പ്രശ്നങ്ങളും കുറിക്ക് കൊള്ളുന്ന സംഭാഷണങ്ങൾ കൊണ്ടും അതിന്റെ സന്ദർഭപ്രാധാന്യം കൊണ്ടും അവിസ്മരണീയമാക്കുക എന്നത് ശ്രീനിവാസന്റെ സിനിമകളുടെ പ്രത്യേകതയാണ്.

ശ്രീനിവാസൻ സം‌വിധാനം ചെയ്ത രണ്ടു സിനിമകളാണ് വടക്കുനോക്കിയന്ത്രം, ചിന്താവിഷ്ടയായ ശ്യാമള എന്നിവ.
മരണം

രണ്ട് വർഷത്തോളമായി അസുഖബാധിതനായി കഴിഞ്ഞിരുന്ന ശ്രീനിവാസൻ 2025 ഡിസംബർ 20, ശനിയാഴ്ച, തന്റെ 74-ാം വയസ്സിൽ അന്തരിച്ചു. മകൻ ധ്യാൻ ശ്രീനിവാസന്റെ ജന്മദിനത്തിൽ തന്നെ ആണ് ശ്രീനിവാസൻ ഈ ലോകത്ത് നിന്ന് വിദ വാങ്ങിയത്.
അവാർഡുകൾ

തന്റെ സിനിമാ ജീവിതത്തിൽ ശ്രീനിവാസന് ഒരു പാട് അവാർഡുകൾ ലഭിച്ചിട്ടുണ്ട്. അവയിൽ പ്രധാനപ്പെട്ടത് ചിലത് താഴെപറയുന്നു,

*കേരളസംസ്ഥാന ചലച്ചിത്രപുരസ്കാരം - മികച്ച കഥ- സന്ദേശം (1991)
*കേരളസംസ്ഥാന ചലച്ചിത്രപുരസ്കാരം - മികച്ച തിരക്കഥ - മഴയെത്തും മുമ്പേ (1995)
*കേരളസംസ്ഥാന ചലച്ചിത്രപുരസ്കാരം - മികച്ച ജനപ്രിയ സിനിമ - ചിന്താവിഷ്ടയായ ശ്യാമള (1998),
*കേരളസംസ്ഥാന ചലച്ചിത്രപുരസ്കാരം - മികച്ച ചിത്രം - വടക്കുനോക്കിയന്ത്രം (1989).
*കേരളസംസ്ഥാന ചലച്ചിത്രപുരസ്കാരം - ജൂറിയുടെ പ്രത്യേക അവാർഡ് - തകരച്ചെണ്ട (2006)
പ്രധാനചിത്രങ്ങൾ

# കുട്ടിമാമ(2019)മലയാളം
# ആത്മകഥ (2010)
# പച്ചമരത്തണലിൽ (2008)
# ബില്ലു ബാർബർ (2008) [ഹിന്ദി] കഥ
# കുസേലൻ(2008) [തമിഴ്] കഥ
# കഥ പറയുമ്പോൾ (2007) കഥ/തിരക്കഥ/സംഭാഷണം/നായക വേഷം
# Shortcut - the con is on (2007) [ഹിന്ദി] കഥ
# അറബിക്കഥ (2007)
# വെള്ളിതിരൈ (2007) [തമിഴ്] കഥ
# ഉദയനാണ് താരം (2005)
# Zameer - The Fire Within(2005) [ഹിന്ദി] കഥ/തിരക്കഥ
# മേഘം (1999)
# അയാൾ കഥയെഴുതുകയാണ് (1998) തിരക്കഥ
# ചിന്താവിഷ്ടയായ ശ്യാമള' (1998) (സം‌വിധാനം)
# അഴകിയ രാവണൻ (1996) കഥ/തിരക്കഥ
# കാലാപാനി (1996)
# മഴയെത്തും മുൻപെ (1995) കഥ/തിരക്കഥ
# മിഥുനം (1993)
# സന്ദേശം (1991) കഥ/തിരക്കഥ
# അക്കരെ അക്കരെ അക്കരെ (1990) കഥ/തിരക്കഥ
# തലയണമന്ത്രം (1990) കഥ/തിരക്കഥ
# ആനവാൽ മോതിരം (1990)
# വടക്കുനോക്കിയന്ത്രം (1989) (സം‌വിധാനം)
# വരവേൽപ്പ് (1989) കഥ/തിരക്കഥ
# ചിത്രം (1988)
# മുകുന്ദേട്ടാ സുമിത്ര വിളിക്കുന്നു (1988)കഥ/തിരക്കഥ
# പട്ടണപ്രവേശം (1988) കഥ/തിരക്കഥ
# വെള്ളാനകളുടെ നാട് (1988)കഥ/തിരക്കഥ
# നാടോടിക്കാറ്റ് (1987) കഥ/തിരക്കഥ
# ഗാന്ധിനഗർ സെക്കന്റ് സ്ട്റീറ്റ് (1986) കഥ/തിരക്കഥ
# സന്മനസ്സുള്ളവർക്ക് സമാധാനം (1986) കഥ/തിരക്കഥ
# ടി.പി. ബാലഗോപാലൻ എം.എ. (1986) കഥ/തിരക്കഥ
അവലംബം


പുറത്തേക്കുള്ള കണ്ണികൾ

*IMDB


വർഗ്ഗം:1956-ൽ ജനിച്ചവർ
വർഗ്ഗം:ഏപ്രിൽ 6-ന് ജനിച്ചവർ
വർഗ്ഗം:മലയാളചലച്ചിത്രനടന്മാർ
വർഗ്ഗം:മലയാളചലച്ചിത്രസംവിധായകർ
വർഗ്ഗം:മികച്ച തിരക്കഥാകൃത്തിനുള്ള കേരളസംസ്ഥാന ചലച്ചിത്രപുരസ്കാരം ലഭിച്ചവർ
വർഗ്ഗം:മലയാളതിരക്കഥാകൃത്തുക്കൾ
വർഗ്ഗം:കണ്ണൂർ ജില്ലയിൽ ജനിച്ചവർ
വർഗ്ഗം:മികച്ച കഥയ്ക്കുള്ള കേരളസംസ്ഥാന ചലച്ചിത്രപുരസ്കാരം ലഭിച്ചവർ